CELEX: 32005D0135
Language: da
Date: 2004-05-11 00:00:00
Title: 2005/135/EF: Rådets beslutning af 11. maj 2004 om ophævelse af beslutningen om et uforholdsmæssigt stort underskud i Portugal

18.2.2005   
            
            
               DA
            
            
               Den Europæiske Unions Tidende
            
            
               L 47/24
            
         
      RÅDETS BESLUTNING
   
   af 11. maj 2004
   om ophævelse af beslutningen om et uforholdsmæssigt stort underskud i Portugal
   (2005/135/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 104, stk. 12,
   under henvisning til henstilling fra Kommissionen, og
   ud fra følgende betragtninger:
   
               (1)
            
            
               Efter henstilling fra Kommissionen efter traktatens artikel 104, stk. 6, vedtog Rådet ved beslutning 2002/923/EF (1), at der forelå et uforholdsmæssigt stort underskud i Portugal.
            
         
               (2)
            
            
               I overensstemmelse med traktatens artikel 104, stk. 7, rettede Rådet en henstilling til Portugal med henblik på at bringe situationen med et uforholdsmæssigt stort underskud til ophør (2). Denne henstilling fastsatte i overensstemmelse med artikel 3, stk. 4, i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (3) en frist for korrektionen af det uforholdsmæssigt store underskud, som skulle være tilendebragt året efter, at det var blevet konstateret, dvs. senest i 2003.
            
         
               (3)
            
            
               I henhold til traktatens artikel 104, stk. 12, ophæver Rådet sin beslutning om, at der foreligger et uforholdsmæssigt stort underskud, når det uforholdsmæssigt store underskud i den pågældende medlemsstat er blevet korrigeret.
            
         
               (4)
            
            
               Udtrykkene »offentlig« og »underskud« er defineret i protokollen om proceduren i forbindelse med uforholdsmæssigt store underskud med henvisning til det europæiske nationalregnskabssystem (ENS), anden udgave. De data, der benyttes til gennemførelse af proceduren i forbindelse med uforholdsmæssigt store underskud, leveres af Kommissionen.
            
         
               (5)
            
            
               De oplysninger, som Kommissionen har fremlagt med udgangspunkt i indberetninger foretaget af de portugisiske myndigheder før 1. marts 2004 i overensstemmelse med Rådets forordning (EF) nr. 3605/93 af 22. november 1993 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (4), og Kommissionens prognoser fra foråret 2004 giver anledning til at konkludere følgende:
               
                           —
                        
                        
                           Det offentlige underskud er beregnet til 2,8 % af BNP i 2003, mens det i 2002 og 2001 udgjorde henholdsvis 2,7 % og 4,4 %. Resultatet i 2003 levede op til Rådets henstilling efter artikel 104, stk. 7, navnlig med hensyn til nedbringelsen af det offentlige underskud til under referenceværdien på 3 % af BNP senest i 2003. Konsolideringen af de offentlige finanser fortsatte i 2003 og blev understøttet af en vedvarende svækkelse af væksten i de samlede primære løbende udgifter fra 8,9 % i 2001 til 7,8 % i 2002 og 4,1 % i 2003. Den aktuelle konjunkturnedgang, der endte i en recession i 2003, førte til, at den faktiske BNP-vækst i 2003 kom til at afvige med hele 2,6 procentpoint fra de oprindelige budgetfremskrivninger. Dette medførte et massivt tab af skatteindtægter i 2003, som der måtte kompenseres for ved hjælp af to engangsforanstaltninger til en samlet værdi af 2,1 % af BNP.
                        
                     
                           —
                        
                        
                           De portugisiske myndigheders strukturforanstaltninger har en mere direkte indvirkning på de offentlige finanser og vedrører navnlig tre områder: i) offentlig forvaltning, ii) sundhedsvæsenet og iii) uddannelse. Navnlig den næsten totale fastfrysning af lønninger og ansættelser i det offentlige i 2003-2004 forventes at få positive basiseffekter i fremtiden og dermed stor strukturel betydning. Desuden vurderer de portugisiske myndigheder, at den igangværende omfattende reform af sundhedsvæsenet allerede i 2003 har haft positiv effekt både i form af udgiftsbesparelser og større produktivitet.
                        
                     
                           —
                        
                        
                           Ifølge Kommissionens prognoser fra foråret 2004 forventes der et offentligt underskud på 3,4 % af BNP i 2004, hvilket ligger betydeligt over det officielle mål, der lyder på et underskud på 2,8 % af BNP. Forskellen kan især tilskrives følgende forhold: i) en noget lavere vækst end forventet i henhold til budgettet, ii) basiseffekter forbundet med engangsforanstaltningerne i 2003 og iii) den planlagte delvise substitution af disse engangsforanstaltninger. Der er derfor behov for nye foranstaltninger for at forhindre, at det offentlige underskud stiger til over referenceværdien på 3 % af BNP i 2004 og årene derefter.
                        
                     
                           —
                        
                        
                           Efter skæringsdatoen for færdiggørelsen af Kommissionens prognoser fra foråret 2004 meddelte de portugisiske myndigheder, at de agtede at gennemføre endnu andre transaktioner (forbundet med fast ejendom) for at holde underskuddet under 3 % af BNP i indeværende år.
                        
                     
                           —
                        
                        
                           I henhold til den første indberetning i 2004 blev den offentlige bruttogældskvote som led i proceduren i forbindelse med uforholdsmæssigt store underskud holdt under 60 % af BNP i 2003 i overensstemmelse med Rådets henstilling efter artikel 104, stk. 7, skønt den er steget støt siden 2001, og i henhold til Kommissionens prognoser fra foråret 2004 forventes at overskride dette niveau i 2004.
                        
                     
         
               (6)
            
            
               Beslutning 2002/923/EF bør derfor ophæves. I lyset af den i Kommissionens prognoser fra foråret 2004 nævnte risiko for en ugunstig udvikling i budgetstillingen er det imidlertid særdeles vigtigt, at de portugisiske myndigheder træffer passende foranstaltninger til at sikre, at det offentlige underskud forbliver under 3 % af BNP i 2004 og fremover. I betragtning af det vedvarende store negative outproduktionsgab, der forventes frem til 2005, og for at opretholde momentum i budgetkonsolideringen kan der på kort sigt accepteres yderligere midlertidige foranstaltninger. De portugisiske myndigheder bør med henblik herpå offentligt bekræfte de planlagte foranstaltninger og de enkelte foranstaltningers økonomiske omfang, indtil de mere strukturelle foranstaltningers positive indvirkning på de offentlige finanser når deres fulde omfang.
            
         
               (7)
            
            
               Med det formål at fastholde konsolideringen og i sidste ende opfylde den mellemfristede målsætning om en budgetstilling tæt på balance eller i overskud i overensstemmelse med de overordnede økonomisk-politiske retningslinjer bør samtlige engangsforanstaltninger gradvis erstattes af foranstaltninger af mere permanent karakter, mens den konjunkturkorrigerede budgetsaldo bør forbedres med mindst et halvt procentpoint af BNP om året —
            
         VEDTAGET FØLGENDE BESLUTNING:
   Artikel 1
   Det fastslås efter en generel vurdering, at korrektionen af det uforholdsmæssigt store underskud i Portugal blev fuldført i 2003 i overensstemmelse med den henstilling, der blev rettet til Portugal den 5. november 2002 i henhold til traktatens artikel 104, stk. 7.
   Artikel 2
   Beslutning 2002/923/EF ophæves.
   Artikel 3
   Denne beslutning er rettet til Den Portugisiske Republik.
   
      Udfærdiget i Bruxelles, den 11. maj 2004.
      
         
            På Rådets vegne
         
         C. McCREEVY
         
         
            Formand
         
      
   
   
      (1)  EFT L 322 af 27.11.2002, s. 30.
   
      (2)  Rådets henstilling af 5. november 2002.
   
      (3)  EFT L 209 af 2.8.1997, s. 6.
   
      (4)  EFT L 332 af 31.12.1993, s. 7. Senest ændret ved forordning (EF) nr. 351/2002 (EFT L 55 af 26.2.2002, s. 23).